Apple dropper simkortet i iPhone 14

Er du iPhone-bruger og har du ikke allerede droppet det fysiske simkort, kommer du muligvis til det. Ifølge Macrumours har Apple nemlig tænkt sig at droppe simkortet i kommende iPhone-generationer, startende med iPhone 14 serien der præsenteres i september 2022.

Apple er angiveligt allerede begyndt at forberede teleselskaberne på skiftet, der kommer til at foregå i to etaper. Enkelte iPhone 14-modeller vil kun have eSim, sandsynligvis Pro-modellerne, mens simkortet vil være helt væk når iPhone 15 sendes på hylderne i efteråret 2023.

Et design uden et fysisk simkort vil have flere fordele. Simskuffens fysiske plads kan bruges anderledes og det bliver nemmere at få IP-certificering mod vand og støv.

Herhjemme er vi godt med, når vi snakker eSim. De fire store danske teleselskaber tilbyder det digitale alternativ til det fysiske simkort, men det er ikke alle, der tilbyder det til kunderne i deres lavpris-selskaber. Eksempelvis har hverken CBB Mobil (Telenor) eller Oister (teleselskabet 3) eSim på menuen.

iPhone 13-modeller understøtter allerede flere eSim-profiler, hvilket giver brugerne mulighed for at abonnere på flere mobilabonnementer digitalt og skifte mellem dem. Der er dog fortsat plads til et fysisk simkort også.

[Opdateret 3-1-2021 med uddybning af teleselskabernes eSim-tilbud.]
Apple dropper simkortet i iPhone 14